Brian Mikkelsen (KF), 2011-11-29:
Jeg ved ikke, hvilken verden hr. Jonas Dahl lever i.
Det er jeg ked af at sige.
Den verden, som vi lever i i Danmark, er en åben verden, hvor man kan købe cigaretter hvor som helst, hvor unge mennesker selvfølgelig farer ned over grænsen, som de selv vil, og køber cigaretter og sprut og slik, og hvad det ellers er, de vil have med hjem, også til deres kammerater.
Jeg har den grundlæggende holdning, og det har Det Konservative Folkeparti, at vi ville presse cigaretpriserne så højt op som overhovedet muligt, hvis vi kunne – så højt, som vi overhovedet kunne.
Om de så skulle koste 300 kr. pr. pakke, så ville vi gøre det.
Men det, der nok er sagens kerne her, er, at S og SF kom ud med for mange løfter under valgkampen om, at man ville sætte cigaretpriserne op, og hvad man så ville finansiere på baggrund af de øgede cigaretpriser.
Så valgte man symbolsk at sætte cigaretprisen op med 3 kr. i det her forslag, på trods af at jeg er helt sikker på – jeg kunne godt tænke mig at få et dementi fra ministeren, hvis det ikke er sådan – at ministeren sidder med beregninger, som viser, at når man hæver cigaretprisen med 3 kr., vil der være færre penge i statskassen.
Ellers skulle have beregningerne have ændret sig på bare 3 måneder, og det ville jo være meget, meget interessant.
Derfor er sagens kerne den, at det her vil betyde færre penge i kassen, og der vil ikke blive røget en eneste smøg mindre, for konklusionen af de undersøgelser, der er lavet på det her område, er altså ret klar: Folk skal nok ryge alligevel, ellers skal vi altså sætte prisen op til 100 kr. pr. pakke, og det ville vi også være villige til, hvis det havde nogen effekt, og hvis det ikke bare betød, at vi kom til at opleve, at al handel ville forsvinde ud af det danske samfund.
Virkeligheden er den, at den ene undersøgelse efter den anden viser – gå til Institut for Grænseregionsforsknings resultater eller se notater til Skatteministeriet både under den tidligere regering og den nuværende regering – at når afgifterne stiger i det danske samfund, vil der være mere grænsehandel.
Sådan er det, fordi vi har høje skatter og afgifter i Danmark.
Der viser al empiri, at når det er sådan, at det kan betale sig – når der er incitament til, at man kan købe både cigaretter, øl og chokolade og slik væsentlig billigere – fylder man op.
Og så mister vi arbejdspladser og omsætning i det danske samfund, og derudover vil den almindelige lønmodtager selvfølgelig kompenseres for, at det bliver dyrere at være dansker.
Så kommer der stigende lønpres, og så kommer der højere inflation.
Så det er en virkelig, virkelig ærgerlig skrue, man nu har sat i gang, og som ikke har nogen ende.
Derfor er der ikke nogen nemme løsninger, for jeg kan roligt sige, at de samme overvejelser havde vi selvfølgelig også i den tidligere regering.
Mit partis holdning var klart den, at vi skulle banke cigaretpriserne op på det absolutte maksimum, og jeg kan rolig sige her fra talerstolen, at jeg ikke havde noget imod, det blev 100 kr., hvis bare vi stadig væk fik pengene i kassen, men det ville vi ikke få, og derfor kunne vi ikke gøre det.
Der var kendsgerningerne altså de samme for 3 måneder siden, som de er her i dag, den 29. november.